แนวทางการโอนเงินเข้าบัตรสวัสดิการแห่งรัฐ กรณีไม่สามารถผูกบัญชีพร้อมเพย์กับเลขประจำตัวประชาชนได้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า คณะกรรมการประชารัฐสวัสดิการเพื่อเศรษฐกิจฐานรากและสังคม กำหนดแนวทางการโอนเงินสำหรับผู้ที่ผ่านเกณฑ์บัตรสวัสดิการแห่งรัฐ ที่ยังไม่สามารถผูกบัญชีพร้อมเพย์กับเลขประจำตัวประชาชนได้ โดยกลุ่มผู้พิการที่มีบัตรประจำตัวคนพิการที่ได้รับเบี้ยความพิการของ อปท. เดือนละ 800 บาท และผ่านเกณฑ์โครงการ ซึ่งจะได้รับเงินเพิ่มเติมเบี้ยความพิการอีกเดือนละ 200 บาท ในกรณีไม่สามารถรับเงินผ่านบัญชีพร้อมเพย์ได้ กรมบัญชีกลางจะดำเนินการโอนเงินเข้าบัญชีเงินฝากเดิม ที่ผู้ผ่านเกณฑ์ฯ ใช้รับเบี้ยความพิการจาก อปท. สำหรับผู้ผ่านเกณฑ์ ที่รับเบี้ยความพิการจาก อปท. เป็นเงินสด จะโอนเงินเข้าบัญชีพร้อมเพย์ที่เปิดและผูกกับเลขประจำตัวประชาชนขึ้นมาใหม่ โดยได้ขอความร่วมมือเจ้าหน้าที่ที่เกี่ยวข้อง เร่งลงพื้นที่เพื่อดำเนินการในขั้นตอนต่อไป ส่วนกลุ่มผู้พิการที่ไม่มีบัตรประจำตัวคนพิการ ผู้ป่วยติดเตียง และผู้สูงอายุ ที่ไม่สามารถเดินทางไปเปิดบัญชีเงินฝากและผูกบัญชีพร้อมเพย์ได้ จะโอนเข้าบัญชีร่วมของผู้ผ่านเกณฑ์ที่เป็นผู้พิการ ผู้ป่วยติดเตียง และผู้สูงอายุ กับผู้ดูแล โดยสามารถดาวน์โหลดหนังสือให้ความยินยอมได้จากเว็บไซต์ https://บัตรสวัสดิการแห่งรัฐ.mof.go.th หรือติดต่อขอรับจากหน่วยงานรับลงทะเบียนทุกหน่วยทั่วประเทศ